b'\n_START_ARTICLE_\nTotalreklame\n_START_PARAGRAPH_\nTotalreklame er en form for reklame, hvor ydersiden af et transportmiddel fuldst\xc3\xa6ndig benyttes til reklamen._NEWLINE_Totalreklame benyttes is\xc3\xa6r indenfor kollektiv trafik, s\xc3\xa5 som tog, busser og sporvogne, men ogs\xc3\xa5 p\xc3\xa5 skibe og fly. Derudover forsynes taxier, lejede k\xc3\xb8ret\xc3\xb8jer og private k\xc3\xb8ret\xc3\xb8jer i stigende grad med totalreklame.\n_START_SECTION_\nHistorie\n_START_PARAGRAPH_\nTotalreklame p\xc3\xa5 transportmidler blev anvendt allerede i 1930\'erne. Dengang blev gamle k\xc3\xb8ret\xc3\xb8jer, for eksempel udrangerede sporvogne eller arbejdsvogne, fuldst\xc3\xa6ndigt d\xc3\xa6kket med reklamer. Ydersiden af disse s\xc3\xa5kaldte "reklamesporvogne" blev til dette form\xc3\xa5l forsynet med plader eller stof. Disse "rullende plakats\xc3\xb8jler" benyttede blandt andet i Tyskland, hvor der udover reklamer for almindelige forbrugsvarer ogs\xc3\xa5 kunne v\xc3\xa6re propaganda for partier._NEWLINE_I Hannover indsatte trafikselskabet \xc3\x9cstra for f\xc3\xb8rste gang sporvogne med totalreklame i 1969. De reklamerede for regionale m\xc3\xa6lkeprodukter.\n_START_SECTION_\nTeknikker\n_START_PARAGRAPH_\nVed p\xc3\xa5s\xc3\xa6tning af totalreklame benyttes forskellige teknikker eller kombinationer heraf: lakering, foliering, p\xc3\xa5skrifter og p\xc3\xa5satte ting s\xc3\xa5 som faner og sl\xc3\xb8jfer._NEWLINE_Derudover skelnes mellem delvis og totalreklame. Ved delvis reklame forbliver vinduerne for det meste frie. Ved totalreklame benyttes derimod hele yderfladen, herunder alts\xc3\xa5 ogs\xc3\xa5 vinduerne. Dette er blevet muliggjort med udvikling af delvist gennemsigtig folie. Denne specielle folie g\xc3\xb8r det muligt for folk indenfor at se ud med begr\xc3\xa6nsninger. Til dette benyttes blandt andet folie med vindueshuller, delvist betrykt transparent folie og kontursnittet folie.'